### Beslutninger:

Otto Toft med bemærkning, at byrådet i sit møde den 27. april 2022 har vedtaget Magistratens foranstående indstilling af 19. april 2022.

### Resume

Byrådet har som opgave at vedtage et toårigt kommissorium for Udvalget for Mangfoldighed og Ligestilling, som beskriver et eller flere emner, som udvalget ønsker at arbejde med.

I kommissorium 2022-2023 ønsker udvalget at arbejde med hovedemnet ’Mere lighed i mødet mellem borgere og kommune’.

I [adresse] er borgerne mangfoldige. Borgeres forskellige sociodemografiske forhold har betydning for deres kompetencer og udgangspunkt i forhold til deres møde med kommunen. Nogle grupper har en lavere grad af kompetence og forudsætninger i forhold til deres møde med kommunen.

Udvalget vil derfor have fokus på at arbejde med mere lighed i mødet mellem borgere og kommune uanset borgerens sociodemografiske forhold. Udvalget vil arbejde med at fremme ligestillingen blandt borgere i forhold til samarbejdet og dialogen mellem borgere og kommune, og dermed også i adgangen til kommunens tilbud og velfærdsydelser.

Det er et enstemmigt udvalg, der fremsender kommissoriet.

### Beslutningspunkter

Det indstilles:

At 1) Byrådet vedtager, at Udvalget for Mangfoldighed og Ligestilling arbejder med hovedemnet ’Mere lighed i mødet mellem borgere og kommune’. Her vil udvalget være initiativtager og igangsætte aktiviteter.

At 2) Byrådet vedtager, at Udvalget for Mangfoldighed og Ligestilling følger LGBT+-området. Udvalget vil følge og have bevågenhed omkring emnet, men vil ikke være initiativtager og igangsætte handlinger.

At 3) Byrådet vedtager, at Udvalget for Mangfoldighed og Ligestilling har en opmærksomhed på arbejdet med bekæmpelse af racisme og diskrimination. Racisme- og diskriminationsvinklen vil desuden blive tænkt ind i udvalgets arbejde med hovedemnet.